2014 m. gegužės 15 d. Europos Parlamento ir Tarybos reglamentu (ES) Nr. 545/2014 Tarybos reglamentas (EB) Nr. 577/98 dėl darbo jėgos atrankinio tyrimo organizavimo Bendrijoje buvo pakeistas siekiant jį suderinti su deleguotųjų ir įgyvendinimo aktų atskyrimu pagal Lisabonos sutartį, be to, į jį įtraukta ad hoc modulių finansavimo nuostata.

2014 m. spalio 22 d. Komisija priėmė deleguotąjį reglamentą ir apie tai pranešė Europos Parlamentui ir Tarybai. Nei Europos Parlamentas, nei Taryba per nustatytą standartinį dviejų mėnesių laikotarpį nepateikė jokio prieštaravimo dėl deleguotojo reglamento. Baigiantis tam dviejų mėnesių laikotarpiui, 2014 m. gruodžio 30 d. deleguotasis reglamentas buvo paskelbtas Europos Sąjungos oficialiajame leidinyje ir įsigaliojo 2015 m. sausio 19 d.

Derindamas Reglamentu (EB) Nr. 577/98 Komisijai suteiktus įgaliojimus su naujomis institucinėmis sąlygomis, teisės aktų leidėjas, be kita ko, nurodė į ad hoc modulių programą įtraukti papildomą informaciją. Taigi Komisija turėjo įtraukti papildomą informaciją į savo ad hoc modulių programą. Todėl 2016–2018 m. ad hoc modulių programa buvo iš dalies pakeista.

Siekiant apibrėžti 2019, 2020 ir 2021 m. ad hoc modulių naujųjų programų dalis buvo priimtas antrasis Komisijos deleguotasis reglamentas.

Nustačius dalykines temas, bus surinkta išsamių ir palyginamų duomenų apie darbo organizavimą ir darbo laiko tvarką ir išsamesnių duomenų apie dalyvavimą darbo rinkoje, kad būtų galima stebėti pažangą siekiant bendrų strategijos „Europa 2020“ tikslų. Programoje nurodomas kiekvieno ad hoc modulio dalykas ir ataskaitinis laikotarpis, pateikiami jų submoduliai ir apibūdinama kiekvieno submodulio konkreti taikymo sritis.

Minėti trys ad hoc moduliai:

a)darbo organizavimas ir darbo laiko tvarka (ataskaitinis laikotarpis – 2019 m.);

b)nelaimingi atsitikimai darbe, su darbu susijusios sveikatos problemos (ataskaitinis laikotarpis – 2020 m.);

c)migrantų ir jų tiesioginių palikuonių padėtis darbo rinkoje (ataskaitinis laikotarpis – 2021 m.).

Rengdama šį deleguotąjį reglamentą Komisija vykdė tinkamas konsultacijas. Ji konsultavosi su nacionaliniais ekspertais, kurie buvo pakviesti dalyvauti ekspertų posėdžiuose, skirtuose deleguotojo akto projektui aptarti. Konsultacijos vyko per Darbo rinkos statistikos darbo grupės posėdžius 2014 m. birželio 24 ir 25 d., 2014 m. gruodžio 10 ir 11 d. ir 2015 m. gruodžio 7 ir 8 d.

Be to, per 2016 m. vasario 23 ir 24 d. posėdį konsultuotasi su Europos socialinės statistikos srities vadovais.

Galiausiai, per šiuo tikslu surengtą 2016 m. gegužės 18 d. posėdį konsultuotasi ir su valstybių narių nacionalinių statistikos institucijų generaliniais direktoriais.

Komisija apie konsultacijų rezultatus tinkamai pranešė Europos Parlamentui ir Tarybai.

2016 m. birželio 14 d. Komisija priėmė deleguotąjį reglamentą ir apie tai pranešė Europos Parlamentui ir Tarybai. Nei Europos Parlamentas, nei Taryba per nustatytą standartinį dviejų mėnesių laikotarpį nepateikė jokio prieštaravimo dėl deleguotojo reglamento. Baigiantis tam dviejų mėnesių laikotarpiui, 2016 m. spalio 20 d. deleguotasis reglamentas buvo paskelbtas Europos Sąjungos oficialiajame leidinyje ir įsigaliojo 2016 m. lapkričio 9 d.





Išvada

Komisija deleguotaisiais įgaliojimais naudojosi tinkamai ir siūlo Europos Parlamentui ir Tarybai susipažinti su šia ataskaita.